钦定古今图书集成/理学汇编/学行典/第252卷 > 俞子良
## 钦定古今图书集成/理学汇编/学行典/第252卷 > 俞子良

按《绍兴府志》：“俞子良，字汝诚，山阴人。领顺天乡荐，潜
心圣学，力敦古道。平居无戏言戏动，议论侃侃，务砥
砺名检，未尝以一事干有司。初教谕栾城，栾俗不知
有礼，则谆谆以礼诲之。未冠者躬为之冠，有婚丧者
为之品式，使遵行焉。栾人感而化之，虽妇女亦呼为
俞夫子云。迁肃宁令，治邑事如其家。甫逾年，百废具”
举，台使者待以殊等，然竟以劳瘁而卒。柩还之日，萧
然敝箧而已。所著《明学录》《通礼节要》《尊亲录》《栾居司
牧》二集，并典切可训。